CELEX: 62017TN0708
Language: el
Date: 2017-10-12 00:00:00
Title: Υπόθεση T-708/17: Προσφυγή της 12ης Οκτωβρίου 2017 — OPS Újpest κατά Επιτροπής

18.12.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 437/36
            
         Προσφυγή της 12ης Οκτωβρίου 2017 — OPS Újpest κατά Επιτροπής
   (Υπόθεση T-708/17)
   (2017/C 437/44)
   Γλώσσα διαδικασίας: η ουγγρική
   
      Διάδικοι
   
   
      Προσφεύγουσα: OPS Újpesti Csökkentmunkaképességűek Ipari és Kereskedelmi Kft. (Βουδαπέστη, Ουγγαρία) (εκπρόσωπος: L. Szabó, δικηγόρος)
   
      Καθής: Ευρωπαϊκή Επιτροπή
   
      Αιτήματα
   
   Η προσφεύγουσα ζητεί από το Γενικό Δικαστήριο:
   
               —
            
            
               κυρίως, να διαπιστώσει ότι η απόφαση της Επιτροπής SA.29432 — CP 290/2009 — Ουγγαρία — «Ενίσχυση για την απασχόληση εργαζομένων με αναπηρία φερόμενη ως αντίθετη με το δίκαιο λόγω του εισάγοντος δυσμενείς διακρίσεις χαρακτήρα της ρυθμίσεως», της 20ής Ιουλίου 2011, και η απόφαση της Επιτροπής SA.45498 (FC/2016) — «Καταγγελία του OPS Újpest-lift Kft. Σχετικά με τις κρατικές ενισχύσεις που χορηγήθηκαν μεταξύ 2006 και 2012 σε επιχειρήσεις που απασχολούν εργαζομένους με αναπηρία», της 25ης Ιανουαρίου 2017 (στο εξής: προσβαλλόμενες αποφάσεις) δεν κηρύσσουν την κρατική ενίσχυση συμβατή υπό την έννοια του άρθρου 107 ΣΛΕΕ, παράγραφος 1·
            
         
               —
            
            
               επικουρικώς, να διαπιστώσει ότι οι προσβαλλόμενες αποφάσεις δεν συνιστούν νομικά δεσμευτικές πράξεις για την προσφεύγουσα στο πλαίσιο της αγωγής αποζημιώσεως την οποία άσκησε κατά του Emberi Erőforrások Minisztériuma (Υπουργείου ανθρώπινων πόρων, Ουγγαρία), και η οποία εκκρεμεί με αριθ. 28. P. 21.072/2016 (πρώην, 28. P. 21.143/2017) ενώπιον του Fővárosi Törvényszék (πρωτοβάθμιο δικαστήριο Βουδαπέστης, Ουγγαρία) καθόσον στηρίζει την αξίωσή της για αποζημίωση σε παράβαση του άρθρου 107 ΣΛΕΕ, παράγραφος 1, και όχι σε παράβαση του άρθρου 107 ΣΛΕΕ, παράγραφος 3·
            
         
               —
            
            
               σε περίπτωση που οι προσβαλλόμενες αποφάσεις θεωρηθούν νομικά δεσμευτικές πράξεις για την προσφεύγουσα στο πλαίσιο της αγωγής αποζημιώσεως η οποία στηρίζεται σε παράβαση του άρθρου 107 ΣΛΕΕ, παράγραφος 1, να κηρύξει ανίσχυρες τις προσβαλλόμενες αποφάσεις δεδομένου ότι η κρατική ενίσχυση την οποία χορήγησαν οι ουγγρικές αρχές είναι αντίθετη προς το άρθρο 107 ΣΛΕΕ, παράγραφος 1.
            
         
      Λόγοι και κύρια επιχειρήματα
   
   Προς στήριξη της προσφυγής, η προσφεύγουσα προβάλλει τους ακόλουθους λόγους.
   
               1.
            
            
               Προβαλλόμενος λόγος προς στήριξη του πρώτου αιτήματος
               
                           —
                        
                        
                           Οι προσβαλλόμενες αποφάσεις δεν κηρύσσουν συμβατή την κρατική ενίσχυση βάσει του άρθρου 107 ΣΛΕΕ, παράγραφος 1· για τον λόγο αυτό, οι συγκεκριμένες αποφάσεις δεν συνιστούν νομικά δεσμευτικές πράξεις στο πλαίσιο της αγωγής αποζημιώσεως την οποία άσκησε η προσφεύγουσα κατά του Emberi Erőforrások Minisztériuma (Υπουργείου ανθρωπίνων πόρων, Ουγγαρία) ενώπιον του Fővárosi Törvényszék (πρωτοβάθμιου δικαστηρίου της Βουδαπέστης, Ουγγαρία).
                        
                     
         
               2.
            
            
               Προβαλλόμενος λόγος προς στήριξη του δεύτερου αιτήματος
               
                           —
                        
                        
                           Με τις προσβαλλόμενες αποφάσεις η Επιτροπή κήρυξε συμβατή την κρατική ενίσχυση όχι βάσει του άρθρου 107 ΣΛΕΕ, παράγραφος 1, το οποίο επικαλείται η προσφεύγουσα, αλλά βάσει του άρθρου 107 ΣΛΕΕ, παράγραφος 3. Κατά συνέπεια, οι εν λόγω αποφάσεις είναι άνευ σημασίας για τη νομική θεμελίωση της αξιώσεως που προβάλλεται στο πλαίσιο της αγωγής αποζημιώσεως η οποία εκκρεμεί ενώπιον του Fővárosi Törvényszék (πρωτοβάθμιου δικαστηρίου της Βουδαπέστης, Ουγγαρία) και δεν συνιστούν νομικά δεσμευτικές πράξεις για την προσφεύγουσα.
                        
                     
         
               3.
            
            
               Προβαλλόμενος λόγος προς στήριξη του τρίτου αιτήματος
               
                           —
                        
                        
                           Κατά την προσφεύγουσα, οι προσβαλλόμενες αποφάσεις είναι ανίσχυρες διότι οι ουγγρικές αρχές χορήγησαν παράνομη κρατική ενίσχυση κατά παράβαση του άρθρου 107 ΣΛΕΕ, παράγραφος 1, για την οποία, σύμφωνα με τη διάταξη του άρθρου 108 ΣΛΕΕ, παράγραφος 3, η Επιτροπή έπρεπε να είχε ενημερωθεί. Προς θεμελίωση του παράνομου χαρακτήρα της ενισχύσεως, η προσφεύγουσα επικαλείται την ανακοίνωση της Επιτροπής σχετικά με την έννοια της κρατικής ενίσχυσης, όπως αναφέρεται στο άρθρο 107, παράγραφος 1, [ΣΛΕΕ] (1) και τον κανονισμό (ΕΚ) 800/2008 της Επιτροπής, της 6ης Αυγούστου 2008, για την κήρυξη ορισμένων κατηγοριών ενισχύσεων ως συμβατών με την κοινή αγορά κατ' εφαρμογή των άρθρων [107 ΣΛΕΕ] και [108 ΣΛΕΕ] (Γενικός κανονισμός απαλλαγής κατά κατηγορία) (2).
                        
                     
         
      (1)  ΕΕ 2016, C 262, σ. 1.
   
      (2)  ΕΕ 2008, L 214, σ. 3.